SKRIFTLIG FORESPØRGSEL E-2177/01

af Cristiana Muscardini (UEN) til Kommissionen

(19. juli 2001)

Om: Stigning i antallet af meningitistilfælde i Italien

Sundhedshøjskolen har for nylig fremlagt data om hyppigheden af pneumokokmeningitis i befolkningen. Tallene er foruroligende (309 tilfælde i 1999 mod 109 tilfælde i 1994).

Pneumokokmeningitis forårsages af en bakterie, ligesom det er tilfældet med meningokokmeningitis (neissera meningitis) og meningitis haemophilus influenza, og den smitter via luftvejen (et nys eller et host er nok), idet de fleste børn er sunde bærere. Sygdommen rammer ofte børn og for at redde dem er det nødvendigt hurtigst muligt at gribe ind, da dødelighedsprocenten er 60 %.

1. Har Kommissionen kendskab til situationen?

2. Har Kommissionen tilsvarende oplysninger fra de andre EU-stater og fra ansøgerlandene?

3. Agter Kommissionen at foretage en undersøgelse i EU-staterne og ansøgerlandene for at finde frem til procenttallene for meningitistilfælde i det mindste inden for de sidste fire år?

4. Hvilke initiativer agter Kommissionen at tage for at udvirke, at medlemsstaternes sundhedsministerier træffer de nødvendige foranstaltninger for at forebygge en yderligere udbredelse af sygdommen?

Svar afgivet på Kommissionens vegne af David Byrne

(5. september 2001)

1. Ja.

2. I henhold til oplysninger fra Istituto Superiore di Sanità (det statslige sundhedsråd) skyldes stigningen i anmeldte tilfælde i 1999 sammenlignet med 1994 den i 1994 indførte frivillige anmeldelsesordning for meningitis, som er forårsaget af andre smittekilder end N. meningitidis (meningokokmeningitis), og ikke så meget en foruroligende stigning i antallet af faktiske tilfælde. Der var således 231 tilfælde forårsaget af S. pneumoniae (pneumococcus) i år 2000, hvilket var mindre end antallet af anmeldte tilfælde i 1999 (309).

3. Et netværk til overvågning i henhold til bestemmelserne i Europa-Parlamentets og Rådets beslutning 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1), er for nylig begyndt med arbejdet. Dette netværk til overvågning vil fremover give mere sammenlignelige tal for forekomsten af meningitis i medlemsstaterne og i kandidatlandene. En hurtigt stigende forekomst af pneumokokmeningitis bør, hvis den konstateres, evalueres grundigt for helt sikkert at kunne udelukke sandsynlige fejl ved registreringen. Der er visse tegn på en gradvis men langsom stigning i antallet af tilfælde med denne infektionssygdom i nogle medlemsstater. En sådan stigning kan hænge sammen med den stigende andel af ældre i befolkningen, da en væsentlig del af pneumokokmeningitistilfældene forekommer blandt ældre.

4. Invasive pneumokoksygdomme (herunder meningitis) og meningitis forårsaget af bakteriearter ligger inden for rammerne af Fællesskabets system for tidlig varsling og reaktion i Fællesskabets net til epidemiologisk overvågning af og kontrol med overførbare sygdomme i Fællesskabet, der har fungeret siden 1999 som opfølgning af beslutning nr. 2119/98/EF. Et forskningsprojekt om invasive pneumokoksygdomme i Europa (PNC-EURO) finansieres af Kommissionen under det femte rammeprogram for Det Europæiske Fællesskabs indsats inden for forskning og teknologisk udvikling som en del programmet for forbedring af livskvalitet og forvaltning af bioressourcer.

(1) EFT L 268 af 3.10.1998.